52. schôdza NR SR - 7.deň - B. popoludní
Dátum: 2026-06-03
Poslanec: Mesterová, Zuzana (PS)
Druh vystúpenia: Vystúpenie v rozprave

Slovo, pán predsedajúci. Dôsledne dodržím rokovací poriadok a budem sa venovať pozmeňujúcim návrhom z dôvodovej správy, či z tejto správy výborov. Lebo ma tam zaujala taká jedna vec, aj v kontexte arogancie, ktorú tu predvádza vládna koalícia. Gro tých pozmeňujúcich návrhov, ony sú také technické, ale gro z nich je odôvodnené takto. Právna úprava využívania strojových prekladov sa zosúlaďuje s obdobnou úpravou vo vládnom návrhu zákona o medzinárodnej justičnej spolupráci v trestných veciach, tlač 1221. A ono to na prvý pohľad vlastne nič, taká technická zmena, len tá tlač 1221 je vládny návrh Borisa Suska. A tento zákon, o ktorom tu rokujeme, je vládny návrh Borisa Suska. Čiže sú to dva vládne návrhy z jedného ministerstva, ktoré sa museli dostať do Národnej rady, aby Národná rada zosúladila tieto dva návrhy jedného ministra, jedného ministerstva, aby boli v poriadku. No. A potom ja nerozumiem tejto bohorovnej arogancii všetkých tu koaličných predsedov, poslancov, ministrov a neviem koho všetkého, že oni si tu dovolia kdeako skracovať rozpravy. Zhodou okolností Občiansky zákonník je tiež z dielne ministra Borisa Suska a tam sme skrátili rozpravu na 12 a pol hodiny. Čo už, už sme tu kdečo videli za tie 2 a pol roka z dielne Borisa Suska, ale teda dosť veľa skončilo na Ústavnom súde a dosť veľa aj sa muselo korigovať tých chýb. Novela trestných kódexov, myslím, že bola sedemkrát alebo neviem koľkokrát novelizovaná, kým nakoniec aj tak skončila na Ústavnom súde a časť z nej Ústavný súd pozastavil z dôvodu protiústavnosti. My na jednej schôdzi máme dva návrhy z dielne ministra spravodlivosti. Tak ja neviem, čo na tom ministerstve spravodlivosti kto robí a ako robí, keď tu musíme zosúlaďovať jeho návrhy dokopy, aby vôbec boli v poriadku, a tu nikto nepočúva. Tu normálne je, že poslanci vládnej koalície hlasujú, podpredseda či predseda Národnej rady už stratil nervy a tu seká jednu rozpravu za druhou bez ohľadu na to, či je k veci, či nie je k veci, či aká je, len už rýchlo, rýchlo, rýchlo, hlasujme, poďme preč, lebo tu na to tu sme, len aby veľmi rýchlo všetky tieto zmeny prešli. A čo vy si myslíte, že čo toto spôsobí? Čo ti takýto prístup k legislatíve spôsobí? Už Ústavný súd pred dvoma rokmi napísal, že vidíme úpadok legislatívnej kultúry a my už teda nie, že vidíme úpadok, my už vidíme trikrát prerazené dno. Kolegovia a kolegyne, najmä z vládnej koalície, lebo vy tu skracujete všetky tieto rozpravy. Vy tu za tieto zákony hlasujete. A v kontexte toho. Viete, ono to vyzerá tak neškodne, len potom ten proces je taký, že tu toľko škody sa napácha, jednak vedomej, lebo my vieme, ktorá je vedomá škoda, ktorú tu treba pretlačiť, napríklad rušenie úradu na ochranu oznamovateľov, kde napriek tomu, že Ústavný súd povedal, že je to protiústavné, pán poslanec Bartek povedal, že to je priorita tejto vládnej koalície a ešte sa k tomu vrátime, ešte ho budeme rušiť, budeme to pretláčať. Alebo kajúcnici sú veľká priorita, lebo tu už máme tretí pokus, ako tento inštitút nejakým spôsobom obmedziť, napriek tomu, že dvakrát skončil na Ústavnom súde, dvakrát ako protiústavný, tak tu máme tretí pokus, zhodou okolností z dielne Borisa Suska. Teraz vidíme toto z dielne Borisa Suska a čaká nás veľmi krátka rozprava o civilnom, o Občianskom zákonníku, o 2000 paragrafoch, o ktorých si tu budeme len veľmi stručne hovoriť, z dielne Borisa Suska. No tak ja sa veľmi obávam, akú škodu my sme schopní napáchať a ja len vám dopredu hovorím, že skúsme predchádzať katastrofám. Lebo aj rokovací poriadok nedopadol úplne slávne. A netvárme sa, že takto sme to chceli, kolegovia a kolegyne, lebo my vieme, že takto sme to nechceli. Minimálne vy ste to takto nechceli, len to takto dopadlo. Tak možno by bolo trošku treba ubrať z tej arogancie a naozaj niektoré veci si tu aj vypočuť a nemusíte to komentovať. Len to tak potom spravte, lebo potom to tu tak vyzerá, že vlastne, viete, že opozíciu volilo 1 200 000 ľudí, koalíciu volilo 1 300 000 ľudí. To nie je až taký veľký rozdiel, aby ste takto arogantne pristupovali k zástupcom takmer porovnateľnej skupiny obyvateľov a obyvateliek na Slovensku. A nehovoríme vám tu veci, ktoré sú vymyslené, nehovoríme vám tu veci, ktoré len tak tu rozprávame, aby sme tu niečo rozprávali. Myslím si, že vo veľa prípadoch sa naše slová potvrdili, vo veľa prípadoch ich potvrdil aj Ústavný súd, tak možno by len bolo trochu na čase ubrať z arogancie moci. Ďakujem pekne. Ďakujem pekne.